Egymásnak estek az MSZP-sek a dunaújvárosi bukta miatt
Az egyik vadvízi evezni ment a kampány hajrájában, a másik meg állítólag pecázni.
Az egy dolog, hogy a Fidesz megnyerte a dunaújvárosi időközi képviselő-választást, de az MSZP igen csúnyán leszerepelt: a párt a negyedik helyen végzett, jócskán rávert a DK is. Az MSZP elnöke, Tóbiás József lemondásra szólította fel a párt dunaújvárosi elnökét, Pintér Attilát, aki dacolt Tóbiással. Bizalmi szavazást kért maga ellen, és a helyiek megerősítették pozíciójában.

A kedélyek nem csillapodtak: az atv.hu szerdán arról írt, Pintér Attila a kampány hajrájában itthon sem volt, Szlovéniában raftingolt. Az érintett nem cáfolta, de nem is erősítette meg a hírt, a bizalmi szavazás ezután jött. A válaszcsapás nem sokat váratott: a dunaújvárosiak azt sérelmezték, hogy az országos vezetés nem segített nekik eleget, a kampánnyal megbízott vezető, Márton Roland vasárnap pecázni ment. Az Index elérte Mártont, aki azt mondta, ez nem igaz.

A lap szerint az ügy egész a közelgő elnökválasztásig mutat: Pintért ugyanis a pártban Mesterházy Attila volt elnök emberének tartják, aki Tóbiás leváltásában érdekelt. Tóbiás pedig az elnöki kampánya miatt igyekszik a helyiekre tolni a felelősséget.
Mesterházy Attila Tóbiás József választási vereség Dunaújváros Pintér Attila MSZP